Роден е на 15 май 1903 година в солунското село Коритен, тогава в Османската империя. Син е на дееца на Вътрешната македоно-одринска революционна организация Васил Чакаларов. От 1920 е член на Българския комунистически младежки съюз. Взема участие в Септемврийското въстание в Брацигово. В началото на 1924 година на конференция в манастира „Свети Георги“ е избран за член на Окръжния комитет на БКМС с ресор военната организация заедно с Йордан Карапетков – секретар, Борис Димитров – окръжен организатор, Коста Аргиров – завеждащ агитацията и пропагандата, Атанас Георгиев (заместен по-късно от Петър Челебиев) и Димитър Ангелов Карадимов – представител на ОК на БКП. От 1924 година е член на БКП.